ซีไอเอ็มบีอัด300ล้านดันสำรอง104%
ซีไอเอ็มบี ไทยตั้งสำรองเพิ่มโค้งสุดท้าย เผยแผนปี 2562 โตระวัง นำดิจิทัลช่วย
22 ธ.ค. 2561

ซีไอเอ็มบี ไทยตั้งสำรองเพิ่มโค้งสุดท้าย เผยแผนปี 2562 โตระวัง นำดิจิทัลช่วย
นายกิตติพันธ์ อนุตรโสตถิ กรรมการผู้จัดการใหญ่ ธนาคารซีไอเอ็มบี ไทย เปิดเผยว่า ในไตรมาสสุดท้ายธนาคารได้ตั้งสำรองหนี้สงสัยจะสูญเพิ่มเป็นพิเศษอีก 300 ล้านบาท เพื่อให้อัตราสำรองต่อหนี้เสีย (Coverage Ratio) เพิ่มขึ้นให้ถึงมาตรฐานตามที่ธนาคารแห่งประเทศไทย (ธปท.) ให้ความเห็น ส่งผลให้อัตราสำรองของธนาคารในสิ้นปีนี้เพิ่มขึ้นเป็น 104% จาก 94.1% เมื่อไตรมาส 3
ทั้งนี้ แผนปี 2562 ยังคงทยอย ตั้งสำรองเพิ่มเพื่อดูแลความเสี่ยง ตามเป้าหมายระยะยาวของธนาคารที่ต้องการให้อัตราสำรองอยู่ในระดับเดียวกับอุตสาหกรรม หรือเฉลี่ย 120-140% ประกอบกับให้สอดคล้องกับโมเดลรองรับมาตรฐานรายงานทางการเงินฉบับใหม่ (IFRS9) ที่มีหลักเกณฑ์ดูความเสี่ยงที่ จะสูญเสียในอนาคต (Possible Impaired Loan : PIL)
อย่างไรก็ดี จะควบคุมเอ็นพีแอลสิ้นปีหน้าไม่ให้มากกว่าระดับสิ้นปีนี้ หรือ 4.3-4.4% ซึ่งแนวทางบริหารจัดการ ธนาคารไม่ได้มุ่งเน้นตัดขายหนี้เสียออก เพื่อลดตัวเลขเอ็นพีแอลอย่างเดียว แต่บางส่วนสามารถนำไปบริหารจัดการเอง ซึ่งสร้างผลตอบแทนได้มากกว่า คาดว่าจะขายออกประมาณ 1,000-2,000 ล้านบาท น้อยลงจากปีนี้ที่ขายออก 3,000-4,000 ล้านบาท
ด้านธุรกิจสินเชื่อปี 2562 ตั้งเป้าเติบโต 5-10% โดยเติบโตหลักมาจากสินเชื่อ รายย่อย ขณะที่สินเชื่อเอสเอ็มอียังคงปล่อยอย่างระมัดระวัง ส่วนสินเชื่อธุรกิจรายใหญ่จะพยายามเติบโตจากลูกค้าใหม่มากขึ้น ธุรกิจวาณิชธนกิจมีแนวโน้ม ดีกว่าปีนี้ ซึ่งมีดีลอยู่ในไปป์ไลน์พอสมควร อาทิ การซื้อและควบรวมกิจการ กองทรัสต์เพื่อการลงทุนในอสังหาริมทรัพย์ (รีท) เป็นต้น
สำหรับปีนี้คาดว่าสินเชื่อจะขยายตัวราว 4% หลังจาก 11 เดือนเติบโตแล้ว 3.3% และในเดือนสุดท้ายจะมีการเบิกใช้สินเชื่อลูกค้าธุรกิจรายใหญ่บางรายที่จะขับเคลื่อนการเติบโตในช่วงสุดท้ายของปี
นายกิตติพันธ์ กล่าวว่า ธนาคารพร้อมบุกดิจิทัลเต็มที่ปีหน้า หลังจากลงทุนในคนและระบบอย่างต่อเนื่องตลอดปีนี้กว่า 6,000 ล้านบาท ประกอบด้วย พัฒนาบริการดิจิทัล ธุรกิจรายย่อย เตรียมเปิดตัว 3 แอพพลิเคชั่น ได้แก่ การปล่อยสินเชื่อผ่านโมบาย (Mobile Lending) โมบายแบงก์กิ้งสำหรับลูกค้าทั่วไป (myCIMB) และโมบายแบงก์กิ้งสำหรับลูกค้าพรีเฟอร์ (My Preferred)
นอกจากนี้ ยังพัฒนาระบบเครดิตเซ็นเตอร์ คัดกรองความเสี่ยงสินเชื่อ ธุรกิจเอสเอ็มอีขนาดเล็กและขนาดกลาง ซึ่งจะเริ่มใช้ปี 2562 ส่งผลให้การอนุมัติที่เร็วขึ้น และธุรกิจลูกค้าธนบดีธนกิจ (ไพรเวทแบงก์กิ้ง) ที่จะเป็นหนึ่งในเสาหลักสร้างการเติบโตให้ธนาคารปีหน้า ได้ตั้งระบบคอร์แบงก์ที่เชื่อมโยงกับเครือข่าย ซีไอเอ็มบีกรุ๊ปในภูมิภาค รองรับการหาโอกาสลงทุนที่หลากหลายในต่างประเทศให้ลูกค้า